Vi var to familier med 4 voksne og 5 børn (1½-8½ år). Vi nød 10 dage i ”Vila Mary” i juli i næsten al slags vejr - hedebølge til storm og regn, men ikke koldt.
Alda og hendes søster, Daniela, var meget fleksible og ventede tålmodigt på os flere timer pga. forsinket ankomst. Det var skønt at ankomme til kolde vandflasker og mælk til de første kopper espresso. Daniela, Alda og hendes søn Claudio (samt naboen) var meget hjælpsomme og svarede hurtigt, når vi bad om hjælp fx ved strømafbrydelse efter uvejret, da vi havde brug for en ekstra ventilator og en ny wi-fi forbindelse, og da vi havde brug for lægehjælp.
Det er et dejligt, rummeligt hus med god værelsesfordeling og helt som beskrevet på AirBNB. Det var skønt, vi ikke behøvede at medbringe håndklæder, viskestykker og sengelinned. Udendørsbruseren var dejlig at have. Vi fandt ikke ud af, hvordan vi skulle bruge udendørsovnen og skaffe træ til denne. Vi købte kul til BBQ, men brugte mest det lille velfungerende køkken indenfor til madlavningen.
Elektriciteten fungerer ok, men nogle af stikkene er gamle stik med 3 ben, som ikke matcher den europæiske 2-ben standard. Der var nogle enkelte adaptere, og vi fik flere, da vi efterspurgte dem. Det var fin service. Vi havde enkelte uproblematiske strømafbrydelser, som vi selv genstartede.
Haven er dejlig med mange små oaser, hvor man kan sidde i skyggen, og hvor børnene kan lege. Husk myggespray.
Stranden er meget tæt på huset og den private parkeringsplads. Stranden bliver primært brugt af lokale og er ikke overfyldt med turister. Der er en solparasol i huset, som er et must at medbringe til et par timer på stranden. Vi kunne dog godt have brugt en ekstra parasol. Vandet på stranden bliver hurtigt dybt, men det er dejligt, lunt og svaler godt i solen. Husk strandsko til det varme sand/småsten.
De vilde katte i nabolaget bevæger sig frit mellem huse og haver. Kattene gik i vores affald og hoppede op på bordene for at spise maden, hvis vi vendte ryggen til bordet få minutter. Det er svært at undgå katte i haven, men for os var kattene lidt irriterende, da flere af os er allergiske over for dyrene. Vi blev derfor nødt til at skaffe antihistaminer, da kattene også lægger sig i udendørsmøblerne.
Ønske: en gæstebog i huset, hvor man kan læse andre gæsters tips til udflugtsmål, transportveje, gode restauranter mv. som et supplement til Aldas fine mappe med informationer.
Der er ikke en togstation eller busholdeplads i nærheden af huset, så det er nødvendigt med en bil for at komme rundt, køre i supermarked mv.
De meget smalle og stejle veje– specielt dem i bjergene – overraskede os, men vi lærte hurtigt at køre på dem. Vær opmærksom på at Google Maps uden varsel omdirigerer via udfordrende bjergveje med plads til kun en enkelt bil.
Tak for et dejligt ophold. Vi kan helt bestemt anbefale huset og Alda +familie som værter.
Venlig hilsen
Familierne Busch og Hartmann, Danmark